ARRIZABALAGA ARRUZA (EAJ, 2014-05-29):
Eskerrik asko, mahaiburu andrea.
Lehendakaria, sailburua, legebiltzarkideok, arrasti on denoi. Ni ere labur arituko naiz.
Eskolako emaitzak hobetzeko planari buruz ari gara gaur. Egia da Euskadik hezkuntza sistema on bat duela, Celaá andreak esan dauen modura, baina bikaintasunerantz jo nahi badogu, hori bada gure xedea, orduan lana daukagu oraindik egiteko.
Egia da baita ere, ekintza eta programa horiek hobekuntza plan orokor batean jaso behar direla.
Hori dela eta, erdibideko bat sinatu dogu, dagoeneko azaldu da zertan datza. Egia esan erdibidekoan jasotako helburu horiek talde guztiak batzen gaitu. Gure hezkuntza sistemaren hobekuntza eta denon artean hartutako erantzukizun hori eskertzekoa da benetan.
Horregatik sinatu dugu erdibidekoa gaur. Honetan jasotakoa hezkuntzari dagokionez, EAJren gobernu programa eta hauteskunde programetan jasotakoa islatzen duelako gainera.
Lehenengo eta behin: "Continuar con el proceso de mejora de la calidad del sistema educativo vasco, prestando atención a los resultados de las evaluaciones internas y externas, así como a los factores sociales, económicos y culturales que inciden en dichos resultados". Horixe bera jasotzen du erdibidekoaren lehenengo puntuak.
Guk continuar hitz hori jasotzea nahiko genuke, esan dudan moduan dagoeneko Gobernua lanean ari delako esparru honetan, nahiz eta oraindik hobekuntza plan orokor hori ez den aurkeztu, bai hezkuntza sistemaren hobekuntza prozesurako beharrezkoak diren programak garatzen ari direlako.
Pasadan asteko Hezkuntza Batzordean aurkeztu zen ikasketa prozesutik kanpo gelditzeko edota gutxiengo gaitasunak ez lortzeko arriskuan dauden ikasleen emaitzak hobetzeko Hamaika Esku programa, nahiz eta talde guztien gustukoa ez izan.
Honez gain, bikaintasuna helburu duten jardun lerroak ere lantzen ari da Gobernua programari jarraituz edo Gobernu programari jarraituz. Baita ere 2013ko ebaluazio diagnostikoa aurkezteko agerraldi egunean, aurreratu zuen Uriarte sailburuak hobekuntzarako jardun lerroak garatzen ari zirela.
Bigarren puntu bezala, hauxe jaso da erdibidekoan: "Elaborar y presentar ante la Comisión de Educación un plan de mejora de los resultados escolares antes de finalizar un año".
Esan dudan moduan, aurkeztuko da, horretan lanean ari da aspaldidanik Gobernua eta Gobernuaren konpromezua daukazue.
Eta azkenik, hauxe agertzen da erdibidekoan: "Este plan incluirá especialmente la formación continua y permanente del profesorado".
Noski baietz. Premiazkoa ikusten dugu guk ere formakuntza plana aurkeztea. Mackenzie txostenak berak ere behar beharrezkoa kontenplatzen du bikaintasunerantz jotzeko bide bezala, eta formakuntza plana izango dogu. Laster aurkeztuko du Gobernuak.
Taktika honen bidetik, urtebete darama Gobernuak honetan lanean. "Prest gara" deituko da eta 2014-2015 ikasturtean aplikagarri izango da eta ikastetxeak izango ditu oinarri.
Azpimarratu nahiko nuke hezkuntza eragile guztiekin adostutako formakuntza plana dela, Unibertsitatekoak barne. Plan berritzaile bat izango dela hau, etapa berri bat zabaltzeko unean gaude eta horixe bera egingo du Gobernuak honen bitartez.
Bukatzeko, esan nahi dot, gure taldearentzako eskaera hauek ez direla urruneko zerbait, EAJren hezkuntza ereduaren barne daudela. EAJren hauteskunde programa eta gobernu programan honen inguruan hezkuntza atalean jasotakoa azpimarratu nahiko nuke behin ere.
Beraz, bikaintasuna helburu duten jardun lerroak martxan daude, bikaintasuna inor atzean utzi gabe. Ekitatea bermatzeko interbentzio programak ere martxan daude eta etengabeko hobekuntzan sinesten dugulako zailtasunak dituzten ikasleei arreta berezia eskainiz.
Eta bukatzeko, hobekuntza plan orokorra gertu daukagula. Hori azpimarratu nahiko genuke eta bestetik eta bukatzeko ba eskerrak ematea erdibidekoa sinatu dugun alderdi guztiei.
Besterik ez, eskerrik asko.